กูรูแนะซื้อ PREB เป้า 12.74 บ.ชูยีลด์สูง-พีอีต่ำ ลุ้นกำไรปี 62 โตเด่นรับรายได้อสังหาฯหนุน
กูรูแนะซื้อ PREB เป้า 12.74 บ.ชูยีลด์สูง-พีอีต่ำ ลุ้นกำไรปี 62 โตเด่นรับรายได้อสังหาฯหนุน
4 เม.ย. 2562

บริษัทหลักทรัพย์ ดีบีเอส วิคเคอร์ส (ประเทศไทย) จำกัด เผยแพร่บทวิเคราะห์เกี่ยวกับบริษัท พรีบิลท์ จำกัด (มหาชน) หรือ PREB คาดการณ์กำไรหลักในปีนี้เติบโต 28% จากงวดปีก่อน และปี 63 เติบโต 25%จากปีก่อน ซึ่งมีปัจจัยหนุนนำด้วยการเติบโตในธุรกิจหลักคือ รับเหมาก่อสร้าง และพรีคาสต์ และที่พิเศษคือ การกลับมามีรายได้จากอสังหาฯ และเริ่มบันทึกกำไรจากกิจการร่วมทุนในธุรกิจอสังหาฯ พร้อมคาดว่ารายได้จากการรับเหมาปีนี้ เพิ่มในอัตรา 11%จากปีก่อน และปี 63 เพิ่มในอัตรา 12%จากปีก่อน
ด้านรายได้จาก PCM ปีนี้เพิ่ม 16% จากปีก่อน และ 5% จากปีก่อน ตามลำดับ ด้านสัดส่วนรายได้หลักปีนี้ เป็น รับเหมาฯ 86% พรีคาสต์12% อสังหาฯ2% และปี 63 เป็น 76%:10%:14%
สำหรับข้อดี ธุรกิจรับเหมาฯมีงานในมือรอรับรู้รายได้(Backlog) สิ้นปี 61 เป็น 8.1 พันล้านบาท หากแบ่งตามกำหนดการก่อสร้างแล้วเสร็จ คือปีนี้ 50% ปี 63 และ 64 ที่ 30% และ 20% ตามลำดับ และพบว่าปีนี้เป็นการรับประกันรายได้ครบแล้ว 100% และปี 63 ที่ 57% ทั้งนี้ในช่วง 3 เดือนแรกปีนี้เข้าประมูลงานเพิ่มอีก 5 พันล้านบาท คาดว่าจะได้งานในงวดครึ่งแรกปีนี้ 2 พันล้านบาท และในงวดครึ่งหลังปี 62 อีก 2 พันล้านบาท เพื่อเพิ่ม Backlog ต่อไป นอกจากนี้มีการกระจายความเสี่ยงดีพอควรคือ ใน Backlog เป็นงานคอนโด 60% และอาคารสูงประเภทอื่น 40%
ส่วนธุรกิจพรีคาสต์ ยังมีกำลังการผลิตที่เหลือ Backlog ปี 62 เป็น 571 ล้านบาท ซึ่งประมาณการรายได้ปีนี้และปีหน้าเป็น 546 และ 574 ล้านบาท ตามลำดับ บริษัทให้แนวทางว่า หากใช้กำลังการผลิตเต็มที่รายได้จะอยู่ที่ราว 630 ล้านบาท ในอนาคตหากจะขยายกำลังการผลิต อาจจะใช้วิธีเช่าโรงงานผลิตพรีคาสต์ของรายอื่นที่ว่าง แทนที่จะซื้อเครื่องจักรเพิ่ม คาดว่าจะประหยัดได้ดีกว่า
อย่างไรก็ตาม ที่พิเศษคือปี 62 จะเริ่มกลับมามีรายได้อสังหาฯ สำหรับปีนี้รายได้จะมาจากโครงการบ้านเดี่ยวบางแวกในนามบริษัทย่อยคือ IS AM ARE ที่ 81 ล้านบาท หลังจากปี 61 ไม่มีรายได้ส่วนนี้ เพราะขายหุ้นบริษัทย่อย Built Land ออกไป ด้านปี 63 คาดว่ารายได้ส่วนนี้จะเพิ่มไปถึง 766 ล้านบาท มาจากบ้านเดี่ยว บ้านแฝดในส่วนที่เหลือข้างต้น คอนโด AMIE สุขุมวิท 26 และโครงการในอนาคตใหม่ที่จะจัดตั้งขึ้นมาอีก 2 โครงการ เป็นแนวราบ
รวมทั้ง เริ่มบันทึกกำไรจากกิจการร่วมทุนในธุรกิจอสังหาฯ ฝ่ายวิจัยคาดว่ากำไรตามส่วนได้เสียปีนี้ และปี 63 เป็น 74 และ 48 ล้านบาท ตามลำดับ สำหรับโครงการที่คาดว่าจะเริ่มโอนปีนี้คือ คอนโด เสนานิคม สเตชั่น ซึ่ง PREB ถือหุ้นอยู่ 49% สำหรับปี 63 เป็นโครงการทาวน์โฮม ที่บริษัทถือหุ้นอยู่ 40% และโครงการร่วมทุนใหม่ที่จะเปิดขายต่อไป
ฝ่ายวิจัยได้แนะนำ ซื้อ เนื่องจากราคาหุ้นปัจจุบันนับว่าถูก P/E ปี 62 เพียง 6.7 เท่า เทียบกับค่าเฉลี่ยกลุ่มรับเหมาฯที่ 12.2 เท่า และคาดการณ์อัตราผลตอบแทนปันผลสูงมากปีนี้ เป็น 7.7% และปี 63 เป็น 8.7% ตามลำดับ จุดแข็งคือ อัตรากำไรขั้นต้น-รับเหมาฯทำได้สูงกว่าอุตสาหกรรมที่ 13-18%  ฐานะการเงินแข็งแร่งอัตราส่วนหนี้สินสุทธิต่อทุนปลายปี 61เพียง 0.1 เท่า และ คาดว่าอัตราผลตอบแทนส่วนผู้ถือหุ้น (ROE) สิ้นปีนี้มากเป็น 20.6%
ด้านการประเมินราคาพื้นฐานด้วยพีอีล่วงหน้า (Forward P/E) ปี 62 ที่ 8 เท่า เป็น 12.74 บาท ราคาปิดมีส่วนเพิ่ม แม้ราคาหุ้นได้ปรับเพิ่มมาตั้งแต่ต้นปีถึงปัจจุบันที่ 12.2% แล้ว แต่ก็เห็นว่ายังน่าสนใจอยู่มาก